Христо Смирненски
Следизборно съболезнование

chitanka.info

Следизборно съболезнование[0]

На пропадналите в изборите народни трибуни

Кураж, кураж, пропаднали трибуни!

Крепнете пред всеобщата напаст,

че вместо нас дресирани маймуни

обсебват пак оранжевата власт.

Но туй не е за нас беда голяма,

не е то ни плесница, ни афронт[1],

че не за пръв път Сандо със измама

пробива ни разстроения фронт.

Съдбата ни навсякъде измества:

министър си — току възникне спор, —

нечестен бил си, други те замества

и тиква те в централния затвор.

Откъснат от живота си охолен,

бленуваш ти да бъдеш цар сега…

Напразно! Днес и той е недоволен,

и нему веч поставиха рога.

Не цар, а бог дори сега да беше

със ореол безсмъртен увенчан,

не би бил ти щастлив: и господ вече

от президента ни е развенчан.

[0] Публикация: Маскарад. Седмично художествено-хумористично списание. София, г. I, бр. 22 от 1 май 1923 г., с подпис: Пропаднал трибун.

Стихотворението е написано по повод парламентарните избори, състояли се на 22 април 1923 г. Тези избори преминават под знака на терор над комунистическата партия. Променената избирателна система обезпечава на земеделското правителство огромното мнозинство от гласовете. Въпреки трудностите БКП получава повече от 200 000 гласа. Конституционният блок претърпява пълен провал. — Бел. Веска Иванова. Събрани съчинения, том 4. Български писател, 1979. ↑

[1] Афронт — обида, оскърбление или засрамване на публично място. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.